ลองใช้บริการ MRT สายสีม่วงที่เพิ่งเปิดใช้บริการไปเมื่อวันที่ 6 สิงหาคมที่ผ่านมา จุดหมายปลายทางอยู่ที่ Central Westgate ค่ะ วิธีการเดินทางก็ลงสถานีตลาดบางใหญ่ มี Sky Walk เชื่อมเข้าห้างได้เลย เข้ามาถึงเจอร้านแรกเราก็แวะจอดแล้วค่ะ อิอิ

"Texas Chicken" ไก่ทอดชื่อดังจากอเมริกา อายุยาวนานกว่า 60 ปี ที่มีสาขาอยู่ทั่วโลก โดยทาง ปตท. ได้ซื้อเฟรนไชส์มาเปิดสาขาในไทย โดยมีสาขาแรกที่เซ็นทรัลเวสต์เกตเมื่อตอนปลายปี 58 ความพิเศษของไก่เทกซัสคือไก่ทอดชิ้นใหญ่ที่คงความฉ่ำ เป็นไก่ทอดชุบแป้งด้วยมือ ทอดกันแบบสด ๆ ไม่มีกั๊ก ตอนเราสั่งต้องรอ 7 นาทีเพื่อทอดสดใหม่

บรรยากาศร้านพลุกพล่านมาก ลูกค้าแน่นร้านหมุนเวียนมากันตลอดเวลา ขนาดว่าร้านใหญ่กว้างขวางดี ยังรู้สึกว่าเล่นเก้าอี้ดนตรีกันเลย คึกคักจริง ๆ

เราเลือกสั่งเซ็ต Mexicana Burger (145 บาท) เป็นแฮมเบอร์เกอร์สไตล์เม็กซิกัน ที่สอดไส้ด้วยเนื้ออกไก่ชิ้นโตชุบแป้งทอดรสเผ็ดแบบ spicy ราดด้วยซอสมาโยแบบเผ็ดซี๊ด โรยด้วยแป้งนาโชทอดกรอบสไตล์เม็กซิกัน เสิร์ฟพร้อมผัดกาดแก้วซอย หอมแดงซอย มะเขือเทศ โปะด้วยชีสแผ่น ตัวไก่ทอดแป้งกรอบเนื้อไก่มีความฉ่ำไม่แห้งเกินไป กินคู่กับผักและซอสรดเผ็ดแบบจัดจ้าน ในเซ็ตเสิร์ฟพร้อม เฟรนซ์ฟรายทอดกรอบ เป็นเนื้อมันฝรั่งทอดกรอบนอกนุ่มใน เซ็ตนี้จะมีแก้วให้กดน้ำอัดลมเติมกินแบบ Refill บริการตัวเองแบบไม่อั้น แต่พอดีเครื่องกดน้ำเสีย เลยต้องใช้แบบขวดเทกันเอง แอบสงสารพนกงานค่ะ ขนมาหลายรอบมมากก็ไม่พอ เพราะลูกค้าหนาแน่นจริง ๆ 

โดยรวมอาหารอร่อยดีค่ะ เป็นแบบยืนซื้อที่เคาน์เตอร์บริการตัวเอง ราคาอาหารเน็ตแล้วนะคะ ไม่มี vat หรือ service charge เพิ่ม